KPDN MELALUI FOOD BANK MALAYSIA (FBM) MENYAMPAIKAN BANTUAN BARANGAN MAKANAN DAN PERALATAN RUMAH KEPADA MANGSA BANJIR DI KELANTAN KOTA BHARU, 5 JANUARI 2023 - Hari ini saya mewakili Kementerian Perdagangan Dalam Negeri dan Kos Sara Hidup (KPDN) turun ke Pasir Puteh dan Bachok menyampaikan bantuan barangan makanan dan peralatan rumah kepada mangsa banjir di Negeri Kelantan. Bantuan ini disalurkan menerusi Program Food Bank Malaysia (PFBM) dibawah penyelasaran KPDN di mana bantuan yang serupa telah disampaikan kepada pekerja penyelamat Bencana Tanah Runtuh Batang Kali dan mangsa-mangsa banjir yang terjejas di kawasan-kawasan terlibat terutamanya di negeri Kelantan, Terengganu, Pahang, Perak dan Johor. 2. KPDN menyerahkan sebanyak 1,000 kotak sumbangan barangan makanan dan peralatan rumah kepada Pertubuhan Prihatin Kanak-Kanak Kelantan (KIDS Kelantan) untuk diedarkan kepada sebahagian mangsa banjir di negeri Kelantan bagi meringankan beban yang dialami oleh mereka.
3. Sejak 18 Disember 2022 sehingga kini KPDN telah mengagihkan sumbangan berbentuk makanan (siap masak) dan keperluan diri kepada 2,238 Ketua Isi Rumah (KIR) atau 8,283 mangsa yang terkesan dengan bencana banjir di mana daripada jumlah tersebut, seramai 1,369 KIR atau 4,728 mangsa adalah melibatkan negeri Kelantan. 4. KPDN mengucapkan ribuan terima kasih kepada Rakan-rakan Strategik Utama (RSU) seperti Yayasan Al-Manjie, Syarikat Legasi Z Sufi, LAZADA, Syarikat Tamin dan pelbagai lagi dengan anggaran nilai keseluruhan bernilai RM70 ribu untuk diselaraskan bagi seluruh negeri yang terlibat dengan bencana banjir. 5. Dalam kapasiti saya sebagai Timbalan Menteri, saya telah mengambil ikhthiar untuk memohon peruntukan sumbangan dari pihak luar bagi membantu golongan ibu tunggal. Dalam hal ini, saya juga mengambil peluang ini untuk mengucapkan ribuan terima kasih kepada Yayasan Taqwa Wilayah Persekutuan di atas sumbangan sebanyak RM10,000 bagi membantu golongan ibu tunggal dan asnaf yang turut terjejas dengan pasca banjir ini. 6. KPDN amat mengalu-alukan sumbangan dari syarikat-syarikat, organisasi-organisasi dan orang perseorangan sebagai sebahagian dari tanggungjawab sosial korporat dalam membantu golongan yang
memerlukan khususnya mangsa bencana alam seperti tanah runtuh dan banjir. 7. Untuk sebarang pertanyaan lanjut, pihak orang ramai boleh menghubungi Sekretariat Program Food Bank Malaysia (SFBM) di talian hotline 03-88825860/6960 atau melalui emel kepada YB Senator Puan Hajah Fuziah binti Salleh Timbalan Menteri Perdagangan Dalam Negeri dan Kos Sara Hidup Kota Bharu, 05 Januari 2023 ###
LATAR BELAKANG Kementerian Perdagangan Dalam Negeri dan Hal Ehwal Pengguna (KPDNHEP) yang kini dikenali sebagai Kementerian Perdagangan Dalam Negeri dan Kos Sara Hidup (KPDN) telah ditubuhkan pada 27 Oktober 1990. Matlamat penubuhan Kementerian adalah untuk menggalakkan pembangunan perdagangan dalam negeri yang berdaya maju, berdaya saing, dan berdaya mampan, khususnya di dalam sektor perdagangan pengedaran. Sektor perdagangan pengedaran adalah antara penyumbang utama KDNK negara dan ia bertindak sebagai benteng kestabilan ekonomi, terutama semasa situasi ekonomi luaran berada di dalam keadaan ketidaktentuan. Perdagangan pengedaran perlu kukuh bagi menampan sebarang ketidakstabilan dalam ekonomi negara. Dalam masa yang sama, Kementerian juga komited dalam melindungi kepentingan dan hak-hak pengguna. Ini termasuk membangunkan ekosistem pengguna dan peniaga yang bersifat melengkapi dan ke arah self-regulated, seiring dengan aspirasi ke arah masyarakat negara maju. Ia diharapkan akan melahirkan pengguna dan peniaga yang matang dan beretika dalam berurusniaga, dan hasilnya adalah negara yang seimbang dari segi ekonomi dan sosial. Agensi di bawah KPDN: